CELEX: 32022R0511
Language: hu
Date: 2022-03-30 00:00:00
Title: A Bizottság (EU) 2022/511 végrehajtási rendelete (2022. március 30.) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérés meghosszabbításáról

2022.3.31.   
               
               
                  HU
               
               
                  Az Európai Unió Hivatalos Lapja
               
               
                  L 103/7
               
            
         A BIZOTTSÁG (EU) 2022/511 VÉGREHAJTÁSI RENDELETE
         (2022. március 30.)
         az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérés meghosszabbításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
         mivel:
         
                     (1)
                  
                  
                     Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 méteres izobáton belül, ahol ez a mélység a parttól számított kisebb távolságon belül elérhető.
                  
               
                     (2)
                  
                  
                     A Bizottság tagállami kérésre lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
                  
               
                     (3)
                  
                  
                     A 277/2014/EU bizottsági végrehajtási rendelet (2) első alkalommal 2017. március 23-ig engedélyezte a 13. cikk (1) bekezdésének első albekezdésétől való eltérést a szlovén felségvizeken 50 méternél kisebb mélységben, a parttól számított 1,5–3 tengeri mérföldes sávban „volantina” típusú vonóhálót üzemeltető hajók tekintetében.
                  
               
                     (4)
                  
                  
                     Az (EU) 2017/2383 bizottsági végrehajtási rendelet (3)2020. március 27-ig meghosszabbította az eltérést.
                  
               
                     (5)
                  
                  
                     2020. február 28-án a Bizottsághoz kérelem érkezett Szlovéniától az eltérés 2020. március 27-én túli meghosszabbítására vonatkozóan. Szlovénia benyújtotta az új irányítási terv tervezetét, valamint az irányítási terv nyomon követéséről és végrehajtásáról szóló jelentést, amely az 1967/2006/EK rendeletben és az (EU) 2019/1241 európai parlamenti és tanácsi rendeletben (4) foglalt követelmények alapján megindokolta az eltérés meghosszabbításának szükségességét. A kérelem olyan hajókra vonatkozik, amelyek a szóban forgó halászatban már több mint öt éve igazoltan tevékenységet folytatnak, nem okozzák a halászati erőkifejtés növekedését, és amelyek a Szlovénia által 2021. augusztus 18-án (5), az 1967/2006/EK rendelet 19. cikkének (2) bekezdésével összhangban elfogadott aktualizált halászati irányítási terv keretében végzik tevékenységüket. Az említett hajók szerepelnek az 1967/2006/EK rendelet 13. cikkének (9) bekezdésében foglalt követelményeknek megfelelően a Bizottsághoz eljuttatott jegyzékben.
                  
               
                     (6)
                  
                  
                     2020. július 6. és 10. között tartott plenáris ülésén (6) a Halászati Tudományos, Műszaki és Gazdasági Bizottság (HTMGB) felülvizsgálta az aktualizált tervet és az eltérés feltételeit. A HTMGB arra a következtetésre jutott, hogy az aktualizált terv átfogó, és reagál a HTMGB által korábban tett észrevételek többségére. A Szlovénia által benyújtott új információk alapján a HTMGB arra a következtetésre jutott, hogy az eltérés feltételei továbbra is teljesülnek.
                  
               
                     (7)
                  
                  
                     A Szlovénia által kérelmezett eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
                  
               
                     (8)
                  
                  
                     Sajátos földrajzi korlátokat is figyelembe kell venni, nevezetesen azt, hogy Szlovénia felségvizei egyetlen ponton sem érik el az 50 méteres mélységet. Ezért eltérés hiányában a „volantina” típusú vonóhálót üzemeltető hajók a parttól számítva kizárólag három tengeri mérföldes sávon kívül folytathattak tevékenységet, ahol a halászterületeket jelentősen korlátozza a kereskedelmi hajózás számára kijelölt terület.
                  
               
                     (9)
                  
                  
                     Az irányítási terv tartalmazza az érintett halászati tevékenységekkel kapcsolatos valamennyi lényeges fogalommeghatározást, és biztosítja, hogy a halászati erőkifejtés a jövőben ne fokozódjon, mivel halászati engedélyt csak az a 12 hajó kaphat, amely már rendelkezik Szlovénia által kiadott halászati engedéllyel.
                  
               
                     (10)
                  
                  
                     A „volantina” típusú vonóhálóval folytatott vegyes halászat kizárólag a nehezebb „tartana” halászeszközzel folytatható, ami azonban a tengerfenékkel való fokozottabb érintkezést és a tengerfenéki fajok nagyobb mennyiségű fogását eredményezheti, továbbá nem befolyásolja a vonóhálóktól, kerítőhálóktól vagy hasonló vontatott hálóktól eltérő halászeszközökkel végzett halászatot. Ezenkívül a „volantina” típusú hálóval folytatott vonóhálós halászat nem gyakorol jelentős hatást a tengeri környezetre, beleértve a védett élőhelyeket is; a HTMGB megjegyezte, hogy e halászat nem érzékeny élőhelyek, hanem iszapos területek felett folyik, így a visszadobási arány alacsony.
                  
               
                     (11)
                  
                  
                     A Szlovénia által kért eltérés csupán kevés, szám szerint 12 hajót érint. E hajók lajstromozási száma szerepel az irányítási tervben.
                  
               
                     (12)
                  
                  
                     A szóban forgó halászati tevékenységek eleget tesznek az 1967/2006/EK rendelet 4. cikkének (1) bekezdésében szereplő, azon eltéréssel kapcsolatos követelményeknek, amely bizonyos feltételek mellett lehetővé teszi a védett élőhelyek felett folytatott halászatot, ha az alkalmazott halászfelszerelések nem érnek a tengeri fűágyhoz.
                  
               
                     (13)
                  
                  
                     A kérelmezett eltérés megfelel az 1967/2006/EK rendelet 8. cikke (1) bekezdése h) pontjának – amelynek helyébe az (EU) 2019/1241 rendelet 8. cikkének (1) bekezdése és IX. melléklete B. részének I. szakasza lépett –, mivel 40 mm-nél nem kisebb szembőséggel működő vonóhálós hajókra vonatkozik.
                  
               
                     (14)
                  
                  
                     Az érintett halászati tevékenységek megfelelnek az 1967/2006/EK rendelet 9. cikke (3) bekezdésének – amelynek helyébe az (EU) 2019/1241 rendelet 8. cikkének (1) bekezdése és IX. melléklete B. részének I. szakasza lépett –, mivel a „volantina” típusú vonóhálókban nincsenek 40 mm-nél kisebb négyzet alakú hálószemek.
                  
               
                     (15)
                  
                  
                     A „volantina” típusú vonóhálót üzemeltető hajók nem halásznak lábasfejűekre. A HTMGB megállapította, hogy a lábasfejűek e halászat keretében ejtett fogásai nem elhanyagolható mennyiségűek, valamint a terv legutóbbi végrehajtási jelentése alapján arra a következtetésre jutott, hogy a lábasfejűek a területen ejtett összes fogásnak csak nagyon kis részét teszik ki.
                  
               
                     (16)
                  
                  
                     A szlovén irányítási terv az 1967/2006/EK rendelet 13. cikke (9) bekezdése harmadik albekezdésének és az 1224/2009/EK tanácsi rendelet (7) 14. és 15. cikkének megfelelően rendelkezik a halászati tevékenységek felügyeletéről.
                  
               
                     (17)
                  
                  
                     A „volantina” típusú vonóhálót üzemeltető hajókra vonatkozó szabályozás biztosítja, hogy az (EU) 2019/1241 rendelet IX. mellékletének A. részében szereplő fajok fogásai az 1967/2006/EK rendelet 13. cikke (9) bekezdésének c) pontjában foglalt kritériumoknak megfelelően minimálisak legyenek. A HTMGB megállapította, hogy e fajok bejelentett fogásai nem elhanyagolható mennyiségűek, valamint arra a következtetésre jutott, hogy tekintettel a „volantina” halászat korlátozott méretére, ezek a fogások összesen néhány tíz tonnányi mennyiséget tesznek ki, amely a területen e fajokból ejtett összes fogásnak csak nagyon kis hányadát képezi.
                  
               
                     (18)
                  
                  
                     A kérelmezett eltérést ezért engedélyezni kell.
                  
               
                     (19)
                  
                  
                     Helyénvaló továbbá, hogy Szlovénia kellő időben és az irányítási tervében szereplő megfigyelési tervnek megfelelően jelentést tegyen a Bizottság felé.
                  
               
                     (20)
                  
                  
                     Indokolt korlátozni az eltérés időbeli hatályát annak érdekében, hogy lehetőség nyíljon gyors korrekciós gazdálkodási intézkedések meghozatalára abban az esetben, ha a Bizottságnak benyújtott jelentés szerint a kiaknázott állomány védettségi helyzete romlana, és egyben arra is, hogy egy későbbi, kiigazított irányítási terv szilárdabb tudományos alapokra épüljön.
                  
               
                     (21)
                  
                  
                     Mivel az eltérést engedélyező (EU) 2017/2383 végrehajtási rendelet 2020. március 27-én lejárt, ezt a rendeletet 2020. március 28-tól kezdődő hatállyal indokolt alkalmazni. A jogbiztonság érdekében ennek a rendeletnek a lehető leghamarabb hatályba kell lépnie.
                  
               
                     (22)
                  
                  
                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
                  
               ELFOGADTA EZT A RENDELETET:
         
            1. cikk
            Eltérés
            Az 1967/2006/EK rendelet 13. cikkének első albekezdése a szlovén felségvizeknek a parttól számított 1,5–3 tengeri mérföldes sávjában – mélységtől függetlenül – nem alkalmazandó azokra a „volantina” típusú vonóhálót üzemeltető hajókra, amelyek megfelelnek a következő követelményeknek:
            
                        a)
                     
                     
                        rendelkeznek a Szlovénia által az 1967/2006/EK rendelet 19. cikkének (2) bekezdésével összhangban elfogadott irányítási tervben említett lajstromozási számmal;
                     
                  
                        b)
                     
                     
                        halászati tevékenységükről több mint öt évre visszamenően rendelkezésre állnak feljegyzések, és a jövőben nem növelik a halászati erőkifejtést;
                     
                  
                        c)
                     
                     
                        rendelkeznek halászati engedéllyel, és tevékenységüket a Szlovénia által az 1967/2006/EK rendelet 19. cikkének (2) bekezdésével összhangban elfogadott halászati irányítási terv keretében végzik.
                     
                  
         
            2. cikk
            Megfigyelési terv és jelentéstétel
            Szlovénia e rendelet hatálybalépésétől számítva három éven belül jelentést nyújt be a Bizottságnak az 1. cikkben említett irányítási tervben előírt felügyeleti tervnek megfelelően.
         
         
            3. cikk
            Hatálybalépés és az alkalmazás időtartama
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. március 28-tól 2023. március 27-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 30-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  A Tanács 1967/2006/EK rendelete (2006. december 21.) a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről (HL L 409., 2006.12.30., 11. o.).
         
            (2)  A Bizottság 277/2014/EU végrehajtási rendelete (2014. március 19.) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérésről (HL L 82., 2014.3.20., 1. o.).
         
            (3)  A Bizottság (EU) 2017/2383 végrehajtási rendelete (2017. december 19.) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérésről (HL L 340., 2017.12.20., 32. o.).
         
            (4)  Az Európai Parlament és a Tanács (EU) 2019/1241 rendelete (2019. június 20.) a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről (HL L 198., 2019.7.25., 105. o.).
         
            (5)  A 2021. augusztus 18-i 34200-2/2021/3. sz. határozat.
         
            (6)  Halászati Tudományos, Műszaki és Gazdasági Bizottság (HTMGB) 64. plenáris üléséről szóló jelentés (PLEN-20-02). Az Európai Unió Kiadóhivatala, Luxembourg, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8)
         
            (7)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).